Поштовани,

Конкурс за откуп публикација за библиотеке за 2022. годину је окончан и Решење о додели редстава издавачима, дистрибутерима и ауторима који самостално издају своје књиге можете наћи на интернет страници Министарства културе [www.kultura.gov.rs](http://www.kultura.gov.rs)

Народна библиотека Србије послаће свим издавачима и дистрибутерима који су наведени у Решењу распоред слања одабраних публикација по библиотекама.

Рок за доставу материјала неопходног за исплату средстава по овогодишњем Конкурсу за откуп публикација за библииотеке истиче **28.11.2022. године.** Потребно је да, најкасније до тог дана, на адресу Министарства (Влајковићева 3, Београд) пошаљете, и следећим редом сложите документацију:

1. **два примерка** писменог **Захтева за уплату средстав**а (папир са меморандумом Издавача, оверен и потписан од стране овлашћеног лицa у којем се наводи да се, на основу Решења министра бр. 401-01-542/2022-03, тражи исплата средстава према приложеном рачуну, а као доказ о извршеној обавези достављају се отпремнице и потврде о пријему публикација од стране библиотека, у Захтеву наведите и број подрачуна отвореног у Управи за трезор на који ће се извршити уплата, као и ПИБ Издавача) – **молим Вас да два примерка Захтева обавезно буду на почетку поднете документације.**
2. **поштанске отпремнице** или отпремнице доставне службе са јасно назначеним адресама прималаца – **по један примерак**;
3. **потврду о пријему публикација**, оверену и потписану од стране примаоца, са јасно назначеним насловима и количином примљених публикација, и која мора одговарати насловима и количини публикација наведеним у рачуну Издавача - **по један примерак, издавач је дужан да пошаље припремљену потврду коју ће му библиотека вратити као доказ о пријему публикација**.

**ВАЖНО: Од 1. јануара 2022. године фактуре се директним буџетским корисницима достављају искључиво преко система е-фактура, тако да је потребно да се региструјете у наведеном систему. Више информација се налази на порталу** [**https://www.efaktura.gov.rs/**](https://www.efaktura.gov.rs/)**. Овај поступак је обавезан. Издавач не доставља фактуре у папиру уз документацију, већ их формира у систему е-фактура, а своју фактуру као прилог у PDF формату доставља кроз систем. Молимо вас да кроз систем, уз формирану фактуру, као прилог оставите и Захтев за уплату, такође у PDF формату.**

Напомињемо да износ у фактури не сме бити нимало већи од износа назначеног у Решењу о додели средстава (проблем са „заокруживањем“ цена).

Ако издавач није у могућности да изврши испоруку публикација у количини траженој од стране библиотека потребно је да то назначи у Захтеву, као и да умањи износ приказан у рачуну/фактури тако да одговара броју испоручених публикација. Умањени износ се приказује на фактури, али се не врши измена износа у добијеном Уговору о откупу књига.

Умањење износа назначеног у Решењу о додели средстава и Уговору о откупу, такође се односи на неиспоручене публикације намењене библиотекама на територији Косова и Метохије, у случају да, због такве одлуке царинских органа ПИС у Приштини, достава публикација буде онемогућена у року одређеним уговором о откупу публикација. И у том случају издавач је дужан да сачини фактуру изузимајући неуручене публикације. У вези са тим молимо издаваче и дистрибутере који врше услугу отпремања публикација да, на пошиљке које шаљу на територију Косова и Метохије, ставе видљиву ознаку: ДОНАЦИЈА.

Обавештавамо вас и да су се две јавне библиотеке обратиле Народној библиотеци Србије и посебним дописима саопштиле да, из техничких разлога, ове године неће бити у могућности да приме публикације добијене по овом конкурсу. То су:

1. Библиотека ОШ „Доситеј Обрадовић“, Ново Брдо – Прековце,

2. Библиотека Дом културе „Свети Сава“, Штрпце.

Ове библиотеке се не налазе у Распореду слања публикација који издавачима прослеђује Народна библиотека Србије.

Сви Захтеви са траженом документацијом који не буду послати Министарству у року који је одређен неће бити узети у обзир за исплату средстава издавачима. Такође, некомплетна документација приспела у року не може представљати доказ о испуњености обавезе и издавач, такође, неће бити узет у обзир за исплату средстава.

**Обавештавамо дистрибутере** који врше услугу отпремања публикација за друге издаваче који се налазе у Решењу као и прикупљање доказа о пријему публикација, **да Министарству не достављају делимичну документацију** (случај да издавач посебно доставља Захтев и Уговоре а дистрибутер доказе о слању и испоруци) већ да пошаљу обједињена документа како је тражено у овом обавештењу. Такође, неће се узимати у обзир „групне“ отпремнице и потврде о пријему публикација као доказ о слању и пријему публикација, већ је потребно да доставе обрасце за слање пошиљки и оверене потврде о пријему за сваког издавача посебно.

**Напомињемо да је према важећем Правилнику о начину утврђивања и евидентирања корисника јавних средстава и о условима и начину за отварање и укидање подрачуна код Управе за трезор („Службени гласник РС“, бр. 113/2013, 8/2014 и 24/2016), непоходно да сви корисници буџетских средстава**  **доставе број наменског подрачуна који је потребно отворити у Управи за трезор.**

Према наведеном  Правилнику прописује се да се осталим посебним корисницима јавних средстава сматрају правна лица и други субјекти (друштва капитала, привредна друштва, удружења, фондације и задужбине, предузетници, цркве и верске заједнице, политичке странке, задруге и др.), и којима се врши пренос средстава из буџета  на посебан наменски динарски рачун код Управе за трезор **-** тип корисника јавних средстава - 8**.** **За отварање овог рачуна обратите се надлежној Управи за трезор на територији општине на којој је регистрована ваша организација.**

**Издавачи чији је оснивач Република Србија, аутономна покрајина или локална самоуправа (економска класификација 463), средства ће, као и до сада, добити преко надлежног органа власти.**

Министарство културе, послаће благовремено издавачима Уговоре о откупу публикација када се за то буду остварили технички услови. Ради брже процедуре исплате средстава, Уговори ће се доставити електронском поштом на мејл адресе назначене у конкурсном обрасцу.

Потписане уговоре, као и осталу потребну документацију издавач упућује Министарству поштом или доставом у Писарницу (Влајковићева 3, Београд).

С поштовањем,

Марко Деспотовић

самостални саветник

marko.despotovic@kultura.gov.rs